फ्रेन्च ओपन पनि सारियो
ग्रान्डस्लाम फ्रेन्च ओपन आयोजकको निर्णयसँगै विश्व टेनिसको क्यालेन्डर नै थप अनिश्चित बनेको छ । यसले खेलाडीहरू र प्रतिस्पर्धी प्रतियोगितालाई पनि समस्यामा पारेको छ ।
लन्डन — ग्रान्डस्लाम फ्रेन्च ओपन आयोजकको निर्णयसँगै विश्व टेनिसको क्यालेन्डर नै थप अनिश्चित बनेको छ । यसले खेलाडीहरू र प्रतिस्पर्धी प्रतियोगितालाई पनि समस्यामा पारेको छ ।पेरिसस्थित रोल्यान्ड गारोसको यो प्रतियोगिता परम्परागत रूपमा सिजनको दोस्रो ठूलो प्रतियोगिताका रूपमा आयोजना गरिन्थ्यो, जसलाई मे २४ देखि हुने तय भएकोमा सेप्टेम्बर २० बाट सञ्चालन गर्ने गरी मंगलबार सारिएको हो । आयोजकले फ्रान्सेली सरकारको कोभिड–१९ लाई रोक्ने कडा कदम चालिहरेकाले प्रतियोगिता तयारीलाई निरन्तरता दिन असम्भव भएको जनाएको छ ।फ्रान्सेली टेनिस महासंघ (एफएफटी) का अध्यक्ष बर्नार्ड गुडिसलीले भने, ‘हामीले कठिनाइ भएर पनि यसअघि नभोगेको परिस्थितिको कारण बहादुरीपूर्वक निर्णय गर्नुपरेको छ । यसमा गत सातादेखि नै संलग्न थियौं ।’ नयाँ मितिअनुसार सञ्चालन भयो भने यसअघि नै निश्चित गरिएको यूएस ओपन सकिएको एक सातामै फ्रेन्च ओपन सुरु हुनेछ । न्युयोर्कस्थित ग्रान्डस्लाम आयोजक फ्रेन्च ओपनको नयाँ मितिबारे अनभिज्ञ छन् तर फ्रान्सेली प्रमुखलाई छाडेर एक्लै अगाडि नबढ्ने पनि जनाएको छ ।नयाँ निर्णयअनुसार फ्रेन्च ओपनसँगै एसियन स्विङ र लेभर कपका प्रतियोगिता पनि परेका छन् । पुरुषको एटीपी टुर र महिलाको डब्लूटीए टुरका प्रतियोगिताहरू कोरोना भाइरसको महामारीका कारण हाललाई स्थगित गरिएको छ ।एएफसी कप स्थगितहङकङ (रोयटर्स)– एसियाली फुटबल महासंघले बुधबार एएफसी कपका सबै खेल स्थगित गरेको छ । कोरोना भाइरसका कारण विश्व खेलकुद नराम्रोसँग प्रभावित भइरहेको बेला यो निर्णय अगाडि आएको हो । महासंघले भनेको छ, ‘अधिकांस देशले कोभिड–१९ को डरले आवतजावतमा रोक लगाएको र यसबाट सुरक्षित रहन आवश्यक रहेको हुनाले एएफसी कप २०२० का सबै खेल अर्को सूचना नआएकासम्म स्थगित गरिएको छ ।’यसअघि नै पश्चिम एसियाका सबै खेलकुदमा रोक लागिसकेको छ । महासंघको यो निर्णयपछि मार्च र अप्रिलमा एसियाका चारै क्षेत्रमा प्रतियोगिताका खेल अब हुने छैनन् । एएफसी कप एसियाको दोस्रो ठूलो क्लब प्रतियोगिता हो र यसमा सहभागी हुने अधिकांस क्लब जोर्डन, लेबनान, सिंगापुर, बंगलादेश र ताजकिस्तानका रहेका छन् । महासंघले थपेको छ, ‘हामीले सबै घटनाक्रम नजिकबाट नियालिरहेका छैं र प्रतियोगिताबारे त्यसैअनुसार निर्णय गर्नेछौं ।’यसका लागि महासंघले क्लबका प्रतिनिधि र त्यस देशको संघसँग परामर्श गरेर मात्र निर्णय गर्नेछ । उसले भनेको छ, ‘खेलाडीको सुरक्षा र स्वास्थ्यलाई ध्यानमा राखेर र प्रतियोगिताको महत्त्व कायम राख्ने उद्देश्यले अबको निर्णय हुनेछ ।’ एसियाका अधिकांस देशमा कोरोना भाइरस प्रकोपकै रूपमा फैलिइसकेको छ ।यसैक्रममा चीन, दक्षिण कोरिया र जापानका लिग प्रभावित भएका छन् । त्यसको पहिलो चरणका खेल स्थगित गरिएका छन् । कोरोना भाइरसको प्रकोपकै कारण एसियाली क्लब फुटबलको सर्वोच्च प्रतियोगिता एसियाली च्याम्पियन्स लिग पनि नराम्रोसँग प्रभावित भएको छ । फेब्रुअरीबाट सुरु भएका लिग चरणका खेलबारे पनि अन्योल छाएको छ ।